Башҡортостан дәүләт телерадиокомпанияһының директоры ярҙамсыһы Луиза Фархшатова Башҡортостанда яңғырай Евразия тауышы исемле мәҡәләһендә (Башҡортостан гәзите, 23 август, 2013 йыл) төбәгебеҙҙә сараға әҙерлек барышы тураһында тулы мәғлүмәт биргәйне. Мәҡәләнән өҙөк тәҡдим итәбеҙ: ...Бындай фестивалдәр ябай тамашасыға нимә бирә һуң? Беренсенән, беҙҙең Башҡортостан телерадиокомпанияһы тапшырыуҙарын күрһәткән Рәсәй-1Рәсәй-Культура каналдарында ошо фестивалгә килгән иң яҡшы эштәр эфирға сыға башланы. Ул фильмдар беҙҙе мәғлүмәт йәһәтенән дә, тарихи факттар менән дә байыта. Мәҫәлән, Красноярск дәүләт телерадиокомпанияһы поляр түңәрәк артында оло иленән бүленеп йәшәгән яҡуттарҙың тарихын өйрәнгән һәм Ессей яҡуттарының байлығы тигән фильм төшөрөп ебәргән. Ошондай тарихи яҙмаларҙы ҡарап ҡына ла бар халыҡтарҙың да ҡасандыр бик яҡын туған булғанына инанаһың... 